Margmenni hefur safnast saman við Buckingham-höll sem og annars staðar í Bretlandi í tilefni af sjötíu ára valdaafmæli Elísabetar drottningar. Fyrsti dagur afmælishátíðarinnar er í dag.
Breski herinn stóð fyrir skrúðgöngu í morgun sem lauk með skrautflugi yfir Buckingham-höll nú í hádeginu. Meðlimir konungsfjölskyldunnar hafa hist í Lundúnum til þess að fagna valdaafmælinu og það hefur breskur almenningur gert sömuleiðis.
It's only going to happen once, you're never going to see this again in your lifetime, at least not in mine maybe not even in my daughter's.
Lundúnabúinn Carly Martin sagði að hún myndi aldrei upplifa þetta aftur á sinni ævi og jafnvel ekki dóttir hennar heldur.
Þetta er í fyrsta skipti sem sjötíu ára valdaafmæli er fagnað í sögu Bretlands enda enginn setið jafnlengi og Elísabet önnur, sem varð 96 ára í apríl. Efnt hefur verið til þjóðhátíðar næstu fjóra daga bæði í Bretlandi og samveldisríkjunum. Erlendir þjóðarleiðtogar hafa sent hamingjuóskir hver af öðrum í dag.
Það eru þó ekki allir jafn hrifnir af bresku krúnunni. Þrýstihópurinn Republic, sem vill leggja niður konungsveldið, hefur birt auglýsingar víðs vegar um Bretland til að kalla eftir að Elísabet verði síðasta drottning landsins.
Þá greinir The Guardian frá að ekki sé búist við mikilli hátíð í samveldisríkjunum í Karíbahafi. Þar hafa stjórnmálamenn og aðskilnaðarsinnar reglulega kallað eftir að drottningin biðjist afsökunar á hlut Bretlands í þrælaverslun og greiði ríkjunum bætur.
Fyrsti dagur valdaafmælishátíðar Elísabetar Bretadrottningar er í dag. Margmenni er fyrir utan Buckingham-höll. 